ยอดคืนภาษีสรรพากรสูงลิ่ว1.3หมื่นล้าน
ประชาชนแห่ขอคืนภาษีจากกรมสรรพากรสูงลิ่ว 1.3 หมื่นล้านบาท มากถึง 14% เหตุเปิดกว้างให้เคลมภาษีถึง 21 รายการ
11 ส.ค. 2554

ประชาชนแห่ขอคืนภาษีจากกรมสรรพากรสูงลิ่ว 1.3 หมื่นล้านบาท มากถึง 14% เหตุเปิดกว้างให้เคลมภาษีถึง 21 รายการ
นางจิตรมณี สุวรรณพูล รองอธิบดีกรมสรรพากร และโฆษกกรมสรรพากร เปิดเผยว่า ในสิ้นปีภาษี 2553 มีบุคคลธรรมดาขอคืนภาษีเงินได้ทั้งสิ้น 2.12 ล้านราย โดยกรมสรรพากรได้มีคำสั่งจ่ายคืนภาษีไปแล้ว 1.55 ล้านราย คิดเป็น 73.42% รวมเป็นเงินทั้งสิ้น 1.3 หมื่นล้านบาท เหลือผู้ที่ต้องตรวจสอบเอกสารเพิ่มเติมอีกร่วม 5 แสนกว่าคน
สำหรับยอดการขอคืนภาษีในรอบปีนี้เมื่อเทียบกับปีภาษี 2552 แล้วจะพบว่ายอดการขอเงินคืนภาษีของบุคคลธรรมดาเพิ่มขึ้นถึง 1,876 ล้านบาท คิดเป็น 14.43%
นางจิตรมณี กล่าวว่า ผลการจัดเก็บภาษีเงินได้บุคคลธรรมดาประจำปีภาษี 2553 กรมสรรพากรจัดเก็บได้จำนวน 1.41 หมื่นล้านบาท เพิ่มขึ้นจากปีภาษี 2552 จำนวน 1,279 ล้านบาท คิดเป็น 9.97% ซึ่งส่วนใหญ่เป็นกลุ่มบุคคลที่ยื่นแบบและต้องจ่ายภาษีจริง เช่นกลุ่มอาชีพหมอ ทนาย นักแสดง นักดนตรี หรือผู้ประกอบอาชีพอิสระไม่ได้หักภาษี ณ ที่จ่ายหรือเป็นมนุษย์เงินเดือน 
ทั้งนี้ มีผู้ยื่นแบบแสดงรายการภาษี ภ.ง.ด. 90 และ ภ.ง.ด. 91 รวมทั้งสิ้น 9.43 ล้านราย สูงกว่าปีที่แล้วถึง 2.16 แสนราย คิดเป็น 2.34% มีผู้ยื่นแบบทางอินเทอร์เน็ตเพิ่มขึ้น 3.93% ยื่นแบบด้วยกระดาษลดลง 0.9%
ผู้บริหารกรมสรรพากรกล่าวว่า การที่มีบุคคลธรรมดาขอคืนภาษีมากกว่าปีก่อนถึง 14% นั้น มาจากการที่รัฐบาลมีมาตรการลดหย่อนภาษีมากเช่น เรื่องน้ำท่วม เรื่องการท่องเที่ยว เรื่องของการบริจาคให้กับคนพิการ การลดหย่อนด้านการพัฒนาการศึกษาโดยมีมาตรการหักลดหย่อนถึง 21 รายการ
ขณะที่ยอดการเก็บภาษีในเดือน มี.ค.ที่ผ่านมาจัดเก็บได้กว่า 9.8 หมื่นล้านบาท เพิ่มขึ้นกว่า 5,300 ล้านบาท เมื่อเทียบกับปีก่อน